Zapisnik 1. seje Sveta NVO

Pričetek, 23. 9. 2022 ob 9.00 uri v sejni sobi 205, 2. nadstropje, Dunajska 48, 1000 Ljubljana

Prisotni: Uroš Brežan (MOP), Uroš Vajgl (MOP), Marko Maver (MOP), Tomaž Gorenc (IZO), Kaja Lipnik Vehovar (DAL), Tina Mikuš (Natura Biro), Barbara Kvac (Focus), Senka Šifkovič (Umanotera/IPOP), Petra Ulamec (ARSO), Barbara Bernard Vukadin (ARSO), Aljoša Petek (PIC), Maša Hawlina (IŠSP), Damjan Vinko (SOD), Jaka Kranjc (EBM), Tina Hočevar (MOP

Dnevni red:

1. Predstavitev članov Sveta NVO
2. Sprejem Sklepa o ustanovitvi, imenovanju članov in delovanju v Svetu ministra za okolje in prostor za sodelovanje z nevladnimi organizacijami, št. 013-4/2022-2550-8 z dne 16.09.2022
3. Delovanje Sveta NVO
4. Poročilo o okolju v Republiki Sloveniji 2022
5. Sodelovanje in financiranje NVO na področju podnebja, okolja, narave in prostora
6. Razno

**K. 1. točki:**

Po uvodnih besedah ministra so se predstavili člani Sveta NVO po posameznih področjih in izpostavili ključne aktualne zadeve. Omenjena je bila pomembnost pripravljenosti sodelovanja ter konstantnega dialoga.

**K. 2. točki:**

**Sklep 1/1**: Sklep o sestavi Sveta NVO sprejet soglasno.

**K. 3. točki:**

Predstavljene so bile naloge Sveta: da ministru daje strokovna mnenja k ukrepom izvajanja okoljske in prostorske politike, k predlogom predpisov, k drugim odločitvam na področju okolja, narave in prostora. Na seje se lahko vabi zunanje strokovnjake ali notranje sodelavce ministrstva in organov v sestavi.

Dogovorjeno je bilo, da se teme za obravnavo dogovorijo na predhodni seji Sveta, ter datum naslednje seje. Seje se sklicujejo enkrat na mesec oz. po dogovoru.

Izpostavljeno je bilo glede delovanja, da v kolikor se na posameznem sestanku obravnava tema, ki ni v obziru področja drugega člana le-temu ni potrebno oz. ni nujno, da se udeleži seje Sveta.

**Sklep 1/2**: Člani Sveta NVO posredujejo ključnih 3-5 (aktualnih) tem Marku Mavru do 10.10., ki pripravi skupen pregled.

**Sklep 1/3**: Članom Sveta NVO se najkasneje dva tedna pred predvideno sejo posredujejo teme za obravnavo ter potrebno gradivo.

**Sklep 1/4:** MOP pripravi pregled prednostnih nalog, predvsem iz vidika spremembe zakonodajnih aktov ter jih posreduje članom Sveta.

**K. 4. točki:**

Vlada je v avgustu 2022 sprejela Poročilo o okolju v RS za leto 2022, v okviru katerega spremljamo stanje narave in okolja in predstavljamo, kako sledimo izvajanju državne politike na teh področjih in kakšne politike okolja in drugih povezanih politik načrtujemo v prihodnje. Ta poročila nastajajo vsake štiri leta.

Ključne ugotovitve je predstavila ga. Barbara Bernard Vukadin iz ARSO.

Po predstavitvi je potekala razprava o vsebini poročila ter nadaljnjih korakih, ki bi bili potrebni, da bi se sporočila bolj razširila med ljudi. V okviru tega je predstavnica ARSO omenila, da bo dne 21. 10. potekala predstavitev in razprava o Poročilu o okolju. Marko Maver je dodal, da bo v okviru vzpostavitve internega radia oz. podcasta na MOP ena izmed tem tudi omenjeno Poročilo.

S strani predstavnikov NVO s področja narave je bilo izpostavljeno, da je Poročilo na področju ohranjanja narave pomanjkljivo. S strani članov Sveta NVO je bilo še omenjeno, da je Poročilo velik napredek, da je opazna velika povezljivost ter usmeritev, ter, da je bil prvič pripravljen pravočasno.

**K. 5. točki:**

Glede sodelovanja in financiranja NVO je bilo s strani predstavnikov MOP povedano, da bo Ministrstvo vedno prisluhnilo predlogom NVO; dialog bo potekal redno. Vzpostavljena je bila kontaktna točka za NVO (Marko Maver), na katero se lahko člani Sveta NVO obrnejo s predlogi in vprašanji kadarkoli.

Glede financiranja je bila objavljena sprememba Programa Sklada za podnebne spremembe, v okviru katerega se vračajo sredstva za programe/projekte na raven iz 2019. Prav tako se bodo sofinancirali LIFE projekti (do 20 % posameznega projekta) že letos ter v naslednjih letih. Razpis naj bi bil objavljen v kratkem, po sprejetju spremembe Programa PS.

S strani članov Sveta je bilo izpostavljeno tudi, da bi bilo smotrno pripraviti poenostavljene razpise, namenjene financiranju programskega in projektnega delovanja NVO s statusom v javnem interesu in manjših prostovoljnih organizacij. Prav tako je bilo izpostavljeno, da bi bilo potrebno poleg LIFE projektov omogočiti sofinanciranje tudi za projekte, financirane iz drugih skladov sredstev EU (če gre za projekte iz javnih sredstev). Omenili so, da bodo dali te predloge v okviru javne obravnave spremembe Odloka o Programu porabe sredstev Sklada za podnebne spremembe.

Na koncu so omenili, da je pomembno, da se sredstva za NVO zagotovijo tudi v proračunu MOP za zadeve/področja, ki ne bodo mogla biti pokrita iz Sklada za podnebne spremembe.

**K. 6. točki:**

**Sklep 1/5**: Naslednji termin Sveta NVO bo v tretjem tednu oktobra. Točen datum se s strani MOP članom Sveta NVO posreduje najmanj dva tedna pred datumom.

Seja Sveta se je zaključila ob 10:30 uri.

Pripravil/a:

Marko Maver